ለሕክምና ባለሙያዎች ተጠያቂነት የመድን ሽፋን ሊሰጥ ነው
ኢትዮ ላይፍ ኤንድ ጄኔራል ኢንሹራንስ አክሲዮን ማኅበር፣ በኢትዮጵያ የመጀመርያ ነው የተባለውን  ዶክተሮችና ሌሎች የሕክምና ባለሙያዎች ለሚኖርባቸው ሕጋዊ ኃላፊነትና ተጠያቂነት የመድን ሽፋን ለመስጠት የሚያስችል ፖሊሲ ቀርፆ ወደ ሥራ መግባቱን ገለጸ፡፡ ለዚህም አገልግሎቱ ከኢትዮጵያ ብሔራዊ ባንክ ባለፈው ሳምንት ፈቃድ እንዳገኘ አስታውቋል፡፡የኩባንያው ምክትል ሥራ አስፈጻሚ አቶ ብሥራት ኃይለየሱስ ለሪፖርተር እንደገለጹት፣ ይህ አዲስ አገልግሎት በሌሎች አገሮች የተለመደ ቢሆንም ኢትዮጵያ ውስጥ ተግባራዊ ሳይደረግ የቆየ ነው፡፡ከብሔራዊ ባንክ በተገኘው መረጃ መሠረት ይህ የመድን ሽፋን ከሕክምና አሰጣጥ ጋር ተያይዞ የሚያጋጥም ማንኛውም ዓይነት ግድፈት ለሚያስከትለው የሞትም ሆነ የአካል ጉዳት፣ የሕክምና ባለሙያው የሚቀርብበትን ተጠያቂነት ሊሸፍን የሚችል ነው፡፡ባለሙያው አደረሰ የተባለው ጉዳት ወደ ፍትሕ አካላት የሚያስኬድና የሚያከራክር ከሆነም፣ ይህ የኢንሹራንስ ሽፋን የሕግ አገልግሎትና ተመሳሳይ ወጪዎችን የሚሸፍን እንደሆነ ከገለጻው ለመረዳት ተችሏል፡፡የተሳሳተ መድኃኒት በመስጠት ከሚደርስ የጉዳት ካሳ ጀምሮ ከከፍተኛ የቀዶ ሕክምና ጋር ተያይዞ ሊፈጠር እስከሚችል ግድፈት በሚከተለው አደጋ፣ የሕክምና ባለሙያው በሚገባው የመድን ሽፋን ልክ ለተጎጂው የሚሰጠውን ካሳ ለመክፈል የሚያስችል ነው፡፡እንደየ ሕክምናው ዓይነትና የጉዳት መጠን የሚጠየቀው ዓመታዊ ክፍያ የተለያየና የሕክምና ባለሙያዎችን አቅም ያገናዘበ ነው ተብሏል፡፡ ኢትዮ ላይፍ ይኼንን አገልግሎት የጀመረው በመድን ሽፋኑ በሕክምና ውስጥ እየታዩ ያሉ ግድፈቶች እየጨመሩ በመሆናቸው፣ እንዲሁም የሕክምና አገልግሎት ተጠቃሚዎችና ሰጪዎች በመብዛታቸው እንደሆነ ተገልጿል፡፡ይኼንን ዓይነት ሽፋን ለመስጠት ኩባንያው ባደረገው ጥናት በአንድ ዓመት ተኩል ጊዜ ውስጥ ብቻ 71 የሚሆኑ የሕክምና ስህተቶች ጋር የተያያዙ ማመልከቻዎች ወይም ክሶች መቅረባቸውን መረዳቱን አስታውቀዋል፡፡ ይህ እየሰፋ ከመጣው የሕክምና አገልግሎትና ባለሙያውንም ከመጠበቅ፣ እንዲሁም ተጎጂውንም በአግባቡ ከመካስ አንፃር ይህ የሙያ የመድን ሽፋን ከፍተኛ አስተዋፅኦ ያደርጋል ተብሏል፡፡ጉዳቱን ለመመዘንና የካሳ ጥያቄውን ለመፈጸም ለዚሁ ተብሎ የተቋቁመ አካል ስላለ፣ በዚህ አካል አማካይነት ሲወሰን ወደ ካሳ ክፍያ ይገባል ተብሏል፡፡ኢትዮ ላይፍ ኤንድ ጄኔራል ኢንሹራንስ ከሌሎች የአገሪቱ የኢንሹራንስ ኩባንያዎች ሕይወት ነክ የሆኑ የኢንሹራንስ ሽፋኖችን በመስጠት የሚታወቅ ሲሆን፣ እስከ ቅርብ ጊዜ ድረስ በሕይወት ኢንሹራንስ ላይ ብቻ የሚሠራ ኩባንያ እንደነበር አይዘነጋም፡፡በአሁኑ ወቅት ግን ሕይወት ነክና ሕይወት ነከ ያልሆኑ የኢንሹራንስ ሽፋኖችን በመስጠት፣ በአጠቃላይ የመድን ሽፋን አገልግሎቶችን በመስጠት ላይ የሚገኝ ነው፡፡ ኩባንያው በቅርቡም የአሽከርካሪና የፖለቲካ ኢንሹራንስ ሽፋን ለመስጠት የሚያስችለውን ፈቃድ ለማግኘት የኢትዮጵያ ብሔራዊ ባንክ ይሁንታን እየተጠባበቀ ነው፡፡ በባንክ የኢንሹራንስ ሽፋን ውስጥ በአሸባሪዎችና በፖለቲካ ጉዳዮች ሳቢያ በንብረት ላይ ለሚደርስ ጉዳት ካሳ ለመክፈል የሚያስችል እንዲህ ዓይነቱን የመድን ሽፋን ለመስጠት፣ ሁለት የኢንሹራንስ ኩባንያዎች ከብሔራዊ ባንክ ፈቃድ ማግኘታቸው ታውቋል፡፡ኩባንያዎቹ ይህንን የመድን ሽፋን ለመስጠት የተነሳሱት ከዓመት በፊት በተፈጠረው አለመግባባት ምክንያት ለወደመው ንብረት የኢንሹራንስ ኩባንያዎች ክፍያ ለመፈጸም ከማንገራገራቸው ጋር በተያያዘ ነው፡፡ እንዲህ ያሉ ያልተጠበቁ አደጋዎችና ከፖለቲካ ጉዳዮች ጋር የተያያዙ ጥፋቶች ሲከሰቱ ራሱን የቻለ ፖሊሲ ባለመኖሩ በቅርቡ ለደረሰው ጉዳት የዋስትና ሽፋን አልተሰጠም፡፡ አሁን ግን ከሽብርተኝትና ከፖለቲካ ጉዳዮች ጋር ተያያይዞ ለሚፈጠሩ ጉዳቶች ካሳ የሚከፍል ፖሊሲ በመቀረፁ ግን ችግር ቢፈጠር ዋስትና ይሆናል ተብሏል፡፡  